khistorydata/jeongjo-sjw-relations huggingface dataset:
정조 6년
壬寅三月二十七日卯時。上御誠正閣。抄啓文臣課講入侍時。右承旨徐有防。同副承旨金履禧。假注書趙衍德。記注官金鳳顯。別兼春秋李集斗。以次進伏訖。上曰。近來宣傳官之傳命。全不成樣。是甚怪駭矣。有防曰。若是擧行。已成痼弊矣。命書傳敎曰。傳命。則聲不出喉間。奉命。則行不知向方。況近來武弁。頗效文士習氣。凡於擧行之際。蠅聲鶩行。不但大關紀律。亦係無限後弊。此後宣傳官輩。又有此等之習。此武將不能檢飭之故也。況於日前筵敎。何等叮嚀。此輩束濕。何憚而不爲。另加惕念事。令諸將臣知悉。試官沈念祖鄭志儉。率講官李時秀等。入就庭。引儀唱四拜禮。試官講官。行拜禮訖。念祖等。以次陞殿。上曰。講官退出閤外。以次進講。可也。仍命開講。檢書官呼李時秀等名。進講孟子第四卷訖。上下詢文義。時秀對曰。云云。念祖等。以次發問文義。時秀對曰云云。文義竝見摛文院講義講訖。命收栍。以次退出。至李祖承進講居不。上曰。連三次居不。罰至禁推乎。念祖曰。前者二次居不已。爲磨勘矣。上曰。先已磨勘。則難施禁推之罰。此後出擧條定式。可也。至李魯春進講。上曰。日前比較詩題。拈出月沙澤堂兩集中。而其子孫。各居壯元。亦甚稀異矣。有防曰。在兩人。果是榮耀之事矣。講訖。命退。諸臣以次退出。
정조 6년
壬寅三月二十七日辰時。上御誠正閣。禮房承旨入侍時。右承旨徐有防。假注書趙衍德。記注官金鳳顯。別兼春秋鄭東浚。以次進伏訖。上曰。京畿監司卽令來待事。分付。賤臣承命出。回奏曰。畿伯方出巡通津地。明日當入來云矣。上曰。畿內列邑。都不過百里。而乍來旋往。無所不可。何待明日而來。必爲今日內來待事。另加分付。賤臣承命出傳。仍命退。諸臣以次退出。
정조 6년
壬寅三月二十七日午時。上御砭愚榭。宣傳官許參入侍時。戶曹判書金華鎭。前一直提學鄭民始。一直提學沈念祖。檢敎直閣徐鼎修。前直閣金宇鎭。檢敎待敎徐龍輔。原任待敎鄭東俊。右承旨徐有防。右副承旨鄭志儉。記事官李祖承。記注官金鳳顯。別兼李集斗。以次進伏訖。上命行首宣傳官沈念祖。文兼李時秀。行許參如例訖。命退。諸臣以次退出。
정조 6년
壬寅三月二十七日酉時。上御誠正閣。左副承旨。一直提學入侍時。一直提學沈念祖。左副承旨趙時偉。假注書趙衍德。記注官金健修金鳳顯。以次進伏訖。上曰。今見海伯狀啓。又出此事。誠甚可悶矣。仍命念祖等進覽狀啓。時偉曰。觀其狀辭。海儒輩之下語。極甚凶慘矣。上曰。此狀啓。明日次對持入。可也。念祖曰。奉安行時祗迎節目。當改標以入乎。上曰。當以傳敎。分付於畿伯矣。念祖曰。李德懋。方在任所。別無職務。見今本閣。自多事役。使之上來。宜矣。上曰。邑務有無詳知。然後使之上來。可也。上曰。庠製何當設行乎。時偉曰。尹㬦。以時帶臺職。不爲設行。俄有呈疏到院。而仍卽退却。問諫吏。則以時臺。設行庠製。果無前例云矣。命書傳敎曰。庠製尙不設行云。正言尹㬦。本職許遞。次對在明。前望單子入之。上曰。接慰使。何當下去乎。時偉曰。差倭出來後。始發程下去矣。上曰。留館爲幾日乎。時偉曰。留至四十日。而先行宴饗禮。又行上船宴後。始爲還來。而留館時支供米。爲五十石矣。命退。諸臣以次退出。
정조 6년
行都承旨嚴璹藥院直。行左承旨金尙集坐直。右承旨徐有防坐直。左副承旨趙時偉式暇。右副承旨鄭志儉坐。同副承旨奇彦鼎坐。注書趙興鎭奉命在外李祖承仕。假注書趙衍德仕直。事變假注書李敬裕藥院直。
정조 6년
以來初一日。輪對。取稟。傳于徐有防曰。爲之。
정조 6년
傳于徐有防曰。大臣備局堂上引見。
정조 6년
承旨前望單子入之。奇彦鼎落點。
정조 6년
金尙集啓曰。新除授同副承旨奇彦鼎。卽爲牌招。何如。傳曰。允。
정조 6년
兵曹口傳政事。副司直金履禧李柱國單付。
정조 6년
有政。吏批。行判書李命植進。參判鄭一祥進。參議未差。行左承旨金尙集進。以金載瓚爲副校理。尹㬦爲修撰。洪秀輔爲戶曹參判。金文淳爲奉常提調。李身晦爲宗簿正。金載瓚爲中學校授。朴彝源爲崇陵參奉。柳儞爲大同察訪。姜彝正爲南學校授。
정조 6년
兵批。判書李性源病。參判蔡弘履病。參議李東馨差祭。參知柳誼入直進。右承旨徐有防進。無政事。
정조 6년
兵曹口傳政事。以李東善爲宣傳官。
정조 6년
徐有防。以弘文館言啓曰。本館上番。連日闕直。事甚未安。今日政。新除授玉堂。待下批。卽爲牌招。以爲推移入直之地。何如。傳曰。允。
정조 6년
金尙集。以弘文館言啓曰。本館上番。連日闕直。事甚未安。副校理姜彝正。自鄕上來云。卽爲牌招入直。何如。傳曰。允。
정조 6년
傳于徐有防曰。宣傳官試講。今日爲之。
정조 6년
傳于徐有防曰。京畿監司李亨逵。卽爲記過待令。
정조 6년
傳于鄭志儉曰。沁都奉安行。射隊軍兵調發一款。有下詢事。聞畿伯。巡到富平地。昨朝有入侍之命。仍令當日內來待。則今已經宿。尙無動靜。師律所在。固已萬萬駭然。續聞畿伯。聞來待之命。追到金浦云云。可謂罪上添罪。該監司當爲處分。而該房之不能分明促飭。難免不職之責。軍士房承旨趙時偉爲先禁推。
정조 6년
左承旨金尙集啓曰。左副承旨趙時偉。禁推事。命下矣。依定式遞差傳旨捧入之意。敢啓。傳曰。分揀。
정조 6년
傳于徐有防曰。時囚罪人趙時偉。分揀放送。
정조 6년
傳于徐有防曰。職非二品。則違牌而不爲納牌。有關紀綱。況堂上堂下侍從牌不進。例捧罷職傳旨。則傳旨雖未啓下。方在坐罷未勘之中。而晏然考試。尤極儱侗。尹㬦拿問嚴處。聞已設場考試云。多士空還之弊。不可不念。傳旨待畢試捧入。
정조 6년
傳于徐有防曰。觀於尹㬦事。而近來三品官之凡於召牌。在家不進。可以推知。豈有如許紀綱。此後復有此等之弊。犯者難免重律。以此俾各知悉。持牌院隷。亦自本院。時時考察驗問。隨現付刑曹。嚴刑懲治。若是申飭之後。或有現發之事。不飭之承旨注書。亦當各別勘斷。惕念擧行。
정조 6년
傳于徐有防曰。今已夜深。而尹㬦之忽到闕外。以罷場入來之意。請自政院微稟。此何擧措乎。纔令踏下於罷職傳旨。旋有拿問處之之敎。而傳旨。則仍令待畢試捧入。蓋念多士罷場空還之弊也。奈之何不考券不就理。來待闕外。煩聒不已乎。事之駭然。莫甚於此。東學敎授尹㬦拿問時。以此意添問目取招。庠製之越等。殊甚可悶。學校授前望單子入之。使之待明朝肅謝。學製。仍令限內設場擧行。
정조 6년
金尙集。以刑曹言啓曰。依傳敎。京畿監營裨將營吏等發差捉來。昨日該監司。當日內入侍命下之後。趁不入來委折。嚴加査問。則最初聽傳敎營吏牟繼宗招內。昨日有本道監司當日入來之命。故渠則卽爲騎發往告于巡到所云。再次待令營吏盧仁植招內。爲聽政院分付入來。則前此都事陪行營吏朴龍壽。因都事應講事入來。已以明日必巡入來之意。告于政院。自政院微稟云。故果以此意。言于留營裨將及營吏。使之告目云。留營裨將張學賢。營吏李震熳等招內。初因傳敎。騎撥馳告後。因盧仁植之言。以明日入來事。自政院微稟之意。果爲告目云矣。陪行營吏方之厚招內。昨日未末。到富平界。則營吏牟繼宗。來傳當日內入來傳敎。故監司直欲發行上京之時。追到留營裨將營吏告目內。自政院。旣以明日畢巡入來。已爲微稟云。故果不發行。而章陵旣在咫尺。故奉審後因爲離發入來。而如是之際。自爾遲滯云矣。敢啓。傳曰。此輩所供。萬萬不成說。初以明日畢巡入來營吏有所推托云。故更令政院。嚴飭營吏處。毋敢以明日畢巡爲說。使之當日來待爲敎。則明日畢巡之說。當日來待之敎。自有先後特敎。嚴問之下。焉敢變幻事實。粧撰納招乎。卿則雖不知本事。政院豈不捧入。捧納承旨推考。各人等處。更爲嚴問取招。入侍以奏。仍竝各別嚴囚。以待處分。所謂營吏之昨今擧行。萬萬無形。無論留營及隨行。盡數囚禁後當日所呈囚徒中。卽爲添書。修送該房。以爲入啓之地。
정조 6년
徐有防。以義禁府言啓曰。中官高賢喆。拿囚之意。敢啓。傳曰。分揀放送。
정조 6년
禁府照目。保寧縣監李福徽矣。判付內良賤判別。何等審愼之事。而旣不能祥覈。又不卽明決。道臣査啓。若是丁寧。此而尋常處之。流弊將使良民。盡編私賤而後已。從重勘律罪。杖一百收贖。告身盡行追奪。私罪。奉敎。功議各減一等爲良如敎。
정조 6년
壬寅三月二十八日午時。上詣春塘臺。宣傳官試講入侍時。訓鍊大將具善復。兵曹判書李性源。守禦使鄭民始。檢校直閣徐鼎修。檢校待敎徐龍輔。左承旨徐有防。右副承旨鄭志儉。記事官李祖承。記注官金健修金鳳顯。以次進伏訖。上陞座。宣傳官沈念祖等。以次應講訖。上曰。騎芻。則置之。只以馬上技。中月刀雙劍爲之事。分付。性源曰。今日親臨試講時。應講宣傳官之或呼不。或擅離者。極涉駭然。朴孝晉李星會李身敬。一竝拿處。何如。上曰。事過後拿處。可也。命書榻敎曰。行首宣傳官改差。令該曹口傳差出。上曰。畿伯事。誠甚怪駭矣。旣有入侍之命。則今已經宿。尙無動靜。是何故也。有防曰。因營吏之誤傳。轉發章陵奉審之行云。而今日。則似可入來矣。上曰。甚可駭然。卽爲記過待令。上曰。一直提學。今將有奉命之行矣。其代。以檢校直提學望書入。而待敎減下。代以檢校直閣望。亦爲書入。志儉曰。然則檢校直閣。爲二人矣。上曰。原任待敎。或帶外任。或已減下。則以直閣望書入。勢不可已也。此後如有如此之時。以此爲例。可也。志儉曰。此雖節目之事。旣承筵敎。以筵說謄諸日記乎。上曰。唯。念祖曰。今番譜冊奉安時。前後射隊一節。旣有爲民弊除減之命。非但兵曹行關。亦於本閣。已爲行會江都及列邑矣。上曰。善爲之矣。命書傳敎曰。爲慮民弊。甲串津渡涉時。前後射隊軍兵。今番竝令勿爲調發矣。今聞通津軍兵調發一款。聽鎭撫使節制云。卿其依此知悉。甲串以東。沿路各邑所發軍兵。一竝除之。以紓民弊。上曰。李近胄之呼不。事異朴孝晉輩。不可無處分矣。性源曰。然矣。命書傳敎曰。試講時。呼不宣傳官李近胄汰去。其代。令該曹口傳擇差。命京畿監司李亨逵拿入。上曰。雖在巡路。旣有入侍之命。則固當不竢駕矣。已至經宿。在數十里之地。終不待令。果何事也。亨逵對曰。誤聞裨校之言。犯此死罪。無辭可達矣。上曰。師律所在。固當處分。而遞易可㦖。故姑爲參酌。此後益加修職。以補舊愆。而若有疵弊。則當嚴加處分。以此知悉。命拿出。命書傳敎曰。畿伯事。不但大關師律。寧有如許藩臣之體。論以國綱。合施重譴。而昨日召命。意在軫恤民弊。則到今遞易。不無反貽民弊之嫌。雖失於太寬。民事爲重。姑從末減之末減。京畿監司李亨逵爲先越捧十等。書訖。命退。諸臣以次退出。
정조 6년
行都承旨嚴璹藥院直。行左承旨金尙集坐。右承旨趙時偉坐直。左副承旨金宇鎭未肅拜。右副承旨鄭志儉內閣進。同副承旨奇彦鼎坐直。注書趙興鎭奉命在外李祖承仕。假注書趙衍德仕直。事變假注書李敬裕藥院直。
정조 6년
傳于金尙集曰。右承旨。馳詣宗廟景慕宮。奉審摘奸以來。
정조 6년
以副校理姜彝正牌不進罷職傳旨。傳于趙時偉曰。似欲一伸廉隅。本職許遞。口傳付軍職。學製限內設行。
정조 6년
兵曹口傳政事。副司果姜彝正。
정조 6년
傳于趙時偉曰。學校授望。掩置不奏。中官鄭國元。令該府處之。
정조 6년
東學校授前望單子入之。洪文泳落點。
정조 6년
傳于奇彦鼎曰。洪文泳敍用。使之肅拜。
정조 6년
奇彦鼎啓曰。洪文泳敍用。使之肅拜事。命下矣。時無職名。令該曹口傳付軍職。何如。傳曰。允。
정조 6년
兵曹口傳政事。副司果洪文泳。副司直沈念祖單付。
정조 6년
以博川郡守李漢佐令該府處之傳旨。傳于金宇鎭曰。待該郡失火民人畢奠接。令道臣更爲狀聞後。使之捧傳旨。則奠接當遠。而只憑下諭。祗受狀啓。忽捧傳旨。入啓該房事。極爲駭然。當該承旨。捧現告以入。此傳旨姑爲勿施。待道臣狀聞捧入。
정조 6년
趙時偉啓曰。卽者雩祀壇獻官尹塾。言送于本院。以爲今日敬奉香祝。來到壇所。啓視香盒。則六位之香。當爲六封。而只是五封。受來時不審之罪。今方惶恐俟勘。而莫重香封。不可闕一。何以爲之云。當位香封。方使香室入直官員陪進。而祭享事體。何等重大。香封之闕漏。萬萬驚該。臣職在該房。傳香之際。不能照察之失。臣亦惶恐待罪。而香室守僕。方自本院。從重科治。當該香室官員。所當重勘。而本院請推之外。無他可施之罰。何以爲之。敢稟。傳曰。聞封香之規。香室官。與獻官對坐。封緘云云。香室當該官員。爲先汰去。令該府拿問。以爲考律嚴繩之地。獻官亦不可無罪。罷職不敍。事過後捧傳旨。該守僕出付刑曹。照律重治後。草記。爾則前例雖曰。傳香於旣封之後。故不知封內事之如何云。而常時若能檢飭。安有是弊。且於院事。近來懈忽莫甚。傳命則忘漏。奏事則後時。此等處生疣。眞所謂莫知爲而然也。與監封之獻官。罪或有輕重之別。而兩罪俱發。則豈可減等處分。爾亦罷職不敍。承旨前望單子入之。
정조 6년
兵曹口傳政事。以許𣷯爲宣傳官。
정조 6년
傳于金尙集曰。前濟州牧使李養鼎。使之來待。
정조 6년
傳于金尙集曰。同副承旨。與前濟州牧使入侍。
정조 6년
以刑曹都囚徒。傳于金尙集曰。奴三福李熙采。奴二福保放。
정조 6년
奇彦鼎。以戶曹言啓曰。因定州居童蒙金淵瑞擊錚原情後。本曹草記判付內。令新道伯多岐査實。具由報來後。更爲草記事。據差人輩幻弄委折。各別査實。星火回移之意。發關該道矣。今到査關內。以爲定州所在二十四筒。庚子年定稅一半租一千五百五十六石九升。每石錢一兩五錢式。二千三百三十四兩九分。辛丑年分半打作十筒稅租六十六石四斗。每石錢二兩六錢。五筒稅租六十三石一斗七升。每石錢二兩四錢四分。七筒稅租一百三十六石九斗。每石錢二兩一錢九分。二筒稅租三百十六石三斗五升。每石錢二兩二錢三分。合一千三百三十兩六錢八分。宣川四筒。庚子稅租六十一石四斗六升。每石錢一兩五錢式。九十二兩九錢六分。辛丑則各筒。以水沈被災。只捧十四兩錢。博川六筒。庚子稅租二百九十三石六斗五合。每石錢一兩五錢式。四百四十兩一錢一分。辛丑稅租一百七十五石七斗一升。稷六石。租每石錢或二兩三錢。或一兩五錢。稷每石錢一兩二錢五分式。三百八十七兩四分。收給差人。文書明白。三邑堤堰。合三十四筒。而打量都數。爲九百六十五石十斗二升落內。五百九十六石五斗八升落。以貯水江落覆沙等各樣頉除。辛丑陳還起竝實起畓。爲三百六十九石三斗四升落。而庚子收稅作錢。爲二千八百六十七兩二錢七分。辛丑收稅作錢。爲一千七百三十二兩四錢一分。則淵瑞所謂七百石落萬餘兩收稅等說。節節虛謊。至於新筒松之筒。自是堤堰。俱非民畓。來歷分明。則敢稱民畓。誣罔天聽。尤爲痛駭。而渠以童騃。受人指嗾。年旣未滿。法當參恕。淵瑞招中。渠父同事人安州居金成郁。指嗾擊錚。明白直告。所謂金成郁。昨冬旣以隨從。幸免發配。則不悛舊習。慫慂淵瑞之狀。極其狡惡。期於捉得。嚴處計料云矣。敢啓。傳曰。知道。
정조 6년
以義禁府都囚徒。傳于金宇鎭曰。李恒林保放。
정조 6년
奇彦鼎。以義禁府言啓曰。時囚罪人李恒林。保放事。命下矣。依下敎保放之意。敢啓。傳曰。知道。
정조 6년
金宇鎭。以刑曹言啓曰。鄭國良子上言措語。更爲査考草記事。命下矣。取考甲午五月啓下本曹全羅監司啓本。則刑曹啓下關內。南部太平坊居童蒙鄭興孫上言內。去己丑年。矣父國良。以船主。裝載長興稅穀。到大洋致敗。定配於黑山島。而矣祖母。年今八十。只有獨子。赴配之後。仍成疾病。放送矣父。以矣身代配云。而粘連啓下曹啓目內。以爲其父國良。以船主。稅船致敗。罪在不輕。而編配六年。屢經大霈。且有老母。年今八十云。當此疎釋之日。宜有參恕之道。分揀放送。何如。啓。蒙允行會事。據罪人鄭國良。分付配所官。卽爲放送云矣。敢啓。傳曰。放送當否。參考稟處。
정조 6년
奇彦鼎。以刑曹言啓曰。香室當該守僕。照律重治後。草記事。命下矣。取考律文。則大明律祭享條有曰。若大祀牲牢玉帛稷黍之屬。一座全缺者。杖一百。中祀有犯者罪同。守僕金大根。以此律傍擬。杖一百照律。待用刑決杖懲礪之意。敢啓。傳曰。知道。
정조 6년
壬寅三月二十九日卯時。上御誠正閣。右副承旨。檢校直提學入侍時。直提學鄭民始。右副承旨鄭志儉。假注書趙衍德。記注官金健修金鳳顯。以次進伏訖。上曰。今番奉安行時。所把驛馬。調發於黃海道云。是何故也。民始曰。多入於陪行馬。故果有此弊云矣。上曰。今此儀節。專尙省弊。而有此調發他道之擧。事甚可怪矣。民始曰。聖敎至此。凡節從略爲之。宜矣。上曰。路文。何以臨時發送也。民始曰。路文雖或遲滯。其他凡節。已令擧行矣。上曰。冊寶一部。當奉安於沁都。而後日或有上來之事。若無付標。則易致混錯。書諸冊寶外封後。亦書閣臣名。以爲標準。可也。民始曰。其在重事體之道。聖敎至當矣。上曰。冊寶當出送本閣。卽爲付標。可也。命退。諸臣以次退出。
정조 6년
壬寅三月二十九日午時。上御誠正閣。禮房承旨入侍時。右承旨徐有防。記事官李祖承。兼春秋金鳳顯。別兼春秋徐龍輔。以次進伏訖。上曰。檢校直閣入侍。賤臣承命出。與檢校直閣徐鼎修。偕入進伏訖。上曰。冊寶奉安日字。在初二日。則初一日可以發行耶。鼎修曰。然矣。上曰。一直提學下去後。自多擧行之事。初旬間可以還來矣。直閣則旣無所事。先爲上來無妨耶。有防曰。初五六日間。似當回還矣。上曰。一直學。行將奉命在外。所帶宣傳官之任。不可仍置矣。命書榻敎曰。行首宣傳官改差。令該曹口傳差出。命退。承史以次退出。
정조 6년
壬寅三月二十九日酉時。上御誠正閣。同副承旨與前濟州牧使入侍時。同副承旨奇彦鼎。假注書趙衍德。記注官金鳳顯。別兼春秋李集斗。前牧使李養鼎。以次進伏訖。上曰。前濟州牧使進前。養鼎進伏。上曰。昨年差送之時。適患乏人。且念以曾經經筵以上差送。卽朝體苟艱。不得已落點。而深以爲慮。無事往來。殊可喜也。養鼎曰。區區報效之道。惟在於筋力奔走。況受命於島邑有事之時。惟恐僨事而獲罪。不敢念及於死生。而王靈攸曁。聖恩所被。去來俱得無事。區區惶感。不知所達矣。上曰。島中山川如何。養鼎曰。御史別單。已有詳陳。而大體濟州。古稱瀛洲。人或謂之神仙窟宅。而土石俱黑。山川麤惡。不知其爲佳山好水。況土地瘠薄。人民貧窶。生業甚蕭然矣。上曰。諸罪人防守之道近。果何如。養鼎曰。今番按査以後。諸罪人大加懲畏。且以聖上好生之德。渠輩罪宜誅戮。而生出獄門。莫不感祝。而按査雖已畢。臣之在任時。不敢弛心。定四鄰輪守操切。連加廉察。則姑無出入與外人相通之患矣。上曰。民弊。雖於御史書啓。略干釐革。而尙有未盡祛者。隨所見仰達。可也。養鼎曰。臣與御史。首尾五朔。採取民弊。相對講究。數十餘條。俱是目前切緊之弊。而皆蒙允兪。俱盡釐革。別無可以更爲煩達者矣。上曰。守臣官長。若能遵守。數三十年。庶或更無疾苦乎。養鼎曰。釐革非難。遵守甚難。若能遵守。似有實效矣。島民許多疾苦。今幾釐革。而第驅馬之役。爲島中第一痼弊。山馬場間墻。若皆撤毁。則其弊又當如前。此甚可悶矣。上曰。御史與牧使之意見。至於馬場事。則各異乎。養鼎曰。御史再次往見。臣亦詳審形便。而御史則以爲。漢挐山上遊養之馬。驅而納之於間墻之內。故馬不蕃殖。爲順馬性。欲撤間墻。而臣意則間墻之內。長廣爲百里。多有水草。且旣通針墻。則上下山路。亦不阻隔。山上舊遊之馬。方可隨處往來。更無拘縶之患矣。臣於歸時。旣聞民情之矜悶。故有此陳達矣。上曰。間墻已撤毁耶。養鼎曰。針墻則已撤。鹿山墻上墻。姑不撤毁。而新牧使。因朝令。方出見狀聞。以爲存撤之地。而御史旣陳其可撤。故新牧使。不得立異云矣。上曰。濟州器具。何如。養鼎曰。軍制甚壯。島民之免於軍額者甚少。吏奴亦數多。外面器具。不可謂之全無。而官廩甚薄。着手無地。故在前長官之牟利剝割之弊。出於不得已云矣。至於軍器。則充溢庫舍。臣亦未盡看閱。而多有寶劍與火具之異常者。統營與各道兵水閫所無者。甚多矣。上曰。何其多也。而有何異常也。養鼎曰。俱是倭戰船所獲及流來別備云矣。上曰。島中人物。亦或有可用者云。然否。養鼎曰。島俗貴武而賤文。文士絶少。而今番御史別薦四五人。俱是島中翹楚矣。上曰。月前武兼復職者上來耶。養鼎曰。復職者卽文祥富。而有八十餘歲老父。不得離捨。故自本州。以不得上去。報于該曹。而別薦中一人。今方上來矣。上曰。其人亦如何。養鼎曰。身手甚好。爲人亦勤幹矣。上曰。其名誰也。養鼎曰。洪受寬矣。上曰。濟州之人。何不求仕。養鼎曰。越海甚難。與陸地有異。一番受由下去。則更無限內上來之勢。故只知本州鎭將軍任之爲貴。不知仕宦之榮矣。上曰。今番文科之人。果是實才耶。養鼎曰。收券不過三十餘張。可知業文者之甚少。而壯元金墉者。遊學京洛。稍解文字。之次邊景佑。亦稱其中之實才。之次康聖翊。居在旌義。而亦有文名云矣。上曰。內移之報。何日得聞乎。養鼎曰。除拜在於十二月初五日。而同月卄五日。始伏承傳敎矣。上曰。二十日之間。能聞京報。濟州亦云不遠矣。養鼎曰。若或卽遇順風。十日之內。亦聞京報。而若不得順風。則數三朔亦不免阻絶矣。上曰。果是絶域也。李羽晉亦上來耶。養鼎曰。羽晉之登船。先於臣一日。故日昨已入城矣。上曰。聞有老親。故特命內移矣。養鼎曰。羽晉內移之命。追到於臣承命數日之後。而以聖念及於老母。對臣感泣攢祝矣。上曰。牧使宿於何地而入來乎。養鼎曰。昨自振威。離發抵宿鷺梁。今朝入來納符矣。上曰。大靜縣監居中後。爲治稍勝耶。養鼎曰。臣交龜之後。不知守令之治否。但聞自歲後無病。而不勤於邑事云矣。仍命先退。養鼎退出。上謂彦鼎曰。承旨初登筵席乎。彦鼎曰。然矣。上曰。登科在於何年乎。彦鼎曰。登癸未增廣矣。上曰。年今幾何。彦鼎曰。六十七歲矣。上曰。昨年加資者。果是承旨之兄乎。彦鼎曰。然矣。上曰。居在何邑乎。彦鼎曰。在於光州矣。上曰。遐土文臣。罕有陞資。而今此下批。蓋亦有意矣。彦鼎曰。猥蒙天恩。不勝感泣矣。上曰。雨澤慳祕。承旨上來時。湖南農事。果何如。彦鼎曰。望間果得一犂雨。而兩麥有登熟之望。播種太不足矣。上曰。沿路農刑。亦何如。彦鼎曰。京畿似不及南道矣。命退。諸臣以次退出。
정조 6년
行都承旨嚴璹藥院直。左承旨未差。右承旨趙時偉坐。左副承旨金宇鎭坐直。右副承旨鄭志儉坐。同副承旨奇彦鼎坐直。注書趙興鎭病李祖承仕。假注書趙衍德仕直。事變假注書李敬裕藥院直。
정조 6년
傳于奇彦鼎曰。輪對官入侍。
정조 6년
傳于趙時偉曰。詞訟劇地。堂上不可許久曠闕。刑曹參判漢城右尹前望單子入之。待下批牌招。
정조 6년
刑曹參判漢城右尹前望單子入之。刑曹參判金尙集。漢城右尹李鎭翼落點。
정조 6년
備忘記。海伯事。何其昏謬顚錯之甚也。平山儒生呈單落告之後。本事關係。至重且大。應問各人等。捉囚營獄。以請朝家處分。事理當然。而不此之爲。擅行按★★極駭然。及今所★★★。又以循例狀聞上送。致有政院次對入啓之擧焉。重獄體之意。果安在哉。黃海監司李敬養。姑先緘辭。從重推考。仍令該曹。枚擧此意。發關責喩敬養。其委折。使之據實對供事。傳撥。分付。
정조 6년
以全羅監司濟州牧罪人移配時船隻漂流狀啓。傳于奇彦鼎曰。許多人命之不識存沒。已極矜慘。其中移配罪人。或有漂到異國之事。則事之疎虞。孰甚於此。另加搜訪。更爲狀聞。卽令刑曹發關嚴飭道伯處。
정조 6년
奇彦鼎。以弘文館言啓曰。新除授校理金載瓚。時在京畿江華府。經筵入番事緊。斯速乘馹上來事。下諭。傳曰。番次苟艱。許遞。待明朝。令政院政官牌招。開政差出。
정조 6년
趙時偉。以備邊司言啓曰。本司武郞廳趙雲履。奔走勤仕。已滿十五朔。依例六品遷轉事。捧承傳施行。何如。傳曰。允。
정조 6년
奇彦鼎。以戶曹言啓曰。因燈燭房內官先啓手本。時御所差備內諸處。依定式定計士與次知中官。奉審後不可不修改處及雨漏處之先奉審處。則別單書入。亦爲分付紫門監。待各處修改時。擇日擧行。而本曹堂上郞廳。依例監董之意。敢啓。傳曰。知道。
정조 6년
趙時偉。以訓鍊都監言啓曰。本局別將李策。身病甚重。勢難察任。改差。何如。傳曰。允。
정조 6년
趙時偉。以禁衛營言啓曰。本營哨官申大儞。受由過限。依例汰去之意。敢啓。傳曰。知道。
정조 6년
奇彦鼎。以義禁府言啓曰。宣傳官朴孝晉李星會李身敬等。拿囚之意。敢啓。傳曰。捧供以聞。
정조 6년
奇彦鼎。以義禁府言啓曰。中官鄭國允。拿囚之意。敢啓。傳曰。分揀放送。
정조 6년
奇彦鼎。以義禁府言啓曰。前修撰尹㬦。拿囚之意。敢啓。傳曰。知道。
정조 6년
奇彦鼎。以義禁府言啓曰。香室入直官員前學諭金潭拿囚之意。敢啓。傳曰。知道
정조 6년
禁府啓目。鍾城府使崔。原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。啓。傳曰。分揀放送。
정조 6년
又啓目。宣傳官朴孝晉李星會李身敬等。原情云云。傳旨內辭緣。泛稱遲晩。所當請刑是白乎矣。宣傳官勿爲請刑。旣有先朝受敎。竝只議處。何如。啓。傳曰。今番參酌。一倂付過放送。
정조 6년
又啓目。前修撰尹㬦。原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎議處。何如。啓。傳曰。論其跡則妄率忒甚。原其情。則生疎所致。律有公私罪。蓋欲區別其故犯與不故犯也。此囚段。依傳敎。從重勘律爲有矣。以公罪決杖。放送後。草記。
정조 6년
又啓目。粘禁軍假將趙藺璧。亦議處云云。以此照律。何如。啓。傳曰。縱不枚報於別將。旣稱目不識丁爲旀。縱不走告於本曹。又曰。番不交替是如爲有。則渠之罪犯。不過不檢飭一事。而伊夜縛置厥漢。翌朝捉送番將。於渠別無深究之端兺除良。假將與元將有異。以公罪勘律。
정조 6년
壬寅四月初一日卯時。上御誠正閣。左副承旨奉命閣臣入侍時。一直提學沈念祖。檢校直閣徐鼎修。左副承旨金宇鎭。記事官李祖承。兼春秋金鳳顯。別兼春秋李集斗。以次進伏訖。上曰。今者奉使之行。旣兼察理之命。則都中如有變通釐正之事。還朝後筵奏。可也。念祖曰。戰船藏置所。極爲疎虞。下去後。臣當躬審以來矣。上曰。直閣。則初六日間。先爲上來。可也。命閣臣先退。仍命書傳敎曰。詞訟劇地。堂上不可許久曠闕。刑曹參判漢城右尹前望單子入之。待下批牌招。命退。承史以次退出。
정조 6년
壬寅四月初一日辰時。上御誠正閣。輪對官入侍時。同副承旨奇彦鼎。假注書趙衍德。記注官金鳳顯。別兼春秋李集斗。輪對官申光魯等。以次進伏訖。上曰。一員式進前。中樞府都事申光魯進伏。上曰。有職掌乎。光魯曰。本府只有兩郞廳。而輪回入直。或傳諭於大臣矣。上曰。有所懷乎。光魯曰。無矣。命退。禁府都事洪樂貞進伏。上曰。有職掌乎。樂貞曰。本府推鞫時。只爲進參矣。上曰。坐次何居。樂貞曰。今方單下位矣。上曰。有所懷乎。樂貞曰。無矣。命退。敦寧參奉李萬運進伏。上曰。有職掌乎。萬運曰。只譜閣入直矣。上曰。有所懷乎。萬運曰。無矣。命退。儀賓都事金履顯進伏。上曰。有職掌乎。履顯曰。無所掌矣。上曰。有所懷乎。履顯曰。無矣。上曰。年今。幾何。履顯曰。四十一歲矣。上曰。曾經幾邑乎。履顯曰。經報恩金溝矣。上曰。俱爲準瓜乎。履顯曰。以報恩移拜金溝。以病遞歸矣。命退。戶曹佐郞李華國進伏。上曰。爾以童蒙敎官。移拜是職乎。華國曰。然矣。上曰。有職掌乎。華國曰。掌錢色。而今無所在矣。上曰。旅宦得無難乎。華國曰。雖有難便。惶恐不敢仰達矣。上曰。向日嶺南事。便是橫逆之來。而本道人士。必致繹騷。尙用矜悶。已料本事之虛謊。故特降別諭。宣布予意。從玆人心。可致鎭安乎。華國曰。聖上明見萬里之外。使嶺外人士洞釋無餘。伏受德音。必致感泣矣。上曰。尹得成爲人。果何如。華國曰。本是妖惡之人。而有此叵測之事矣。上曰。鄭博模聞是文莊公五代孫。而篤學愼行。見稱於鄕中云。然乎。華國曰。然矣。上曰。爾有顯祖乎。華國曰。臣之曾祖。曾經童蒙敎官。五代祖㻐。亦經副提學。而以御筆特除全州判官。入於淸白吏矣。上曰。嶺人從宦者。今爲幾人乎。華國曰。只李憲默金鯉吉數人。而外邑。則屢蒙恩除帶職者。多矣。上曰。爾爲小科乎。華國曰。乙酉登進士矣。命退。諸臣以次退出。
정조 6년
壬寅四月初一日酉時。上御誠正閣。左副承旨入侍時。左副承旨金宇鎭。記事官趙興鎭。記注官金鳳顯。別兼春秋李集斗。以次進伏訖。上命賤臣曰。汝何日入來乎。賤臣曰。昨夕入來矣。上曰。廟殿入直官員。無闕直之患耶。賤臣曰。非但今番時不得闕直。監司連爲申飭。故自前雖一日之間。不敢闕番云矣。上曰。沿路農形。何如耶。賤臣曰。兩麥已爲發蕙向熟。水畓。則皆播種立苗。而自去月旬後。近一念不雨。故民間望甚緊矣。上曰。水畓無龜拆處乎。賤臣曰。姑無龜拆處。而高燥之地。水已盡乾矣。上曰。爾先退去。姑爲休息後。仕進。可也。命退。承史以次退出。
정조 6년
行都承旨嚴璹藥院直。左承旨趙時偉坐。右承旨金宇鎭坐直。左副承旨鄭志儉坐。右副承旨奇彦鼎坐直。同副承旨林錫喆在外。注書趙興鎭病李祖承仕。假注書趙衍德仕直。事變假注書李敬裕藥院直。
정조 6년
趙時偉啓曰。明日宗廟夏享大祭齋戒。視事。頉稟。傳曰。知道。
정조 6년
傳于金宇鎭曰。軍士房承旨入侍。
정조 6년
趙時偉啓曰。領議政徐命善。左議政洪樂性。右議政李福源。備局有司堂上鄭尙淳金魯鎭鄭民始徐有隣。依下敎來待矣。傳曰。入侍。
정조 6년
有政。吏批。行判書李命植進。參判鄭一祥牌不進。參議未差。右副承旨奇彦鼎進。以林錫喆爲承旨。權坪爲掌令。李羽晉爲正言。金孝眞爲正言。洪文泳爲校理。趙城鎭爲副修撰。李得泌爲假引儀。任玉爲保寧縣監。鄭景淳爲淮陽府使。李命杰爲金城縣令。金履顯爲金化縣令。李東馨爲淮陽府使。朴天行爲校理。李昌漢爲副校理。尹㬦爲修撰。李頤祥尹行元爲副修撰。
정조 6년
兵批。判書李性源進。參判蔡弘履病。參議未差。參知柳誼入直進。右承旨金宇鎭進。以安川君烓徐有隣爲都摠管。李漢泰爲副摠管。李敬玉爲僉知。高信謙爲五衛將。李球爲忠翊將。李周爀爲洪州營將。李光沂爲洪忠兵虞候。副護軍李邦五單付。
정조 6년
奇彦鼎。以禮曹言啓曰。卽接元陵別檢參奉所報。則本陵陵上莎草。自丑方至卯方。以周尺尺量。則長二十七尺。廣十六尺。根不着土。葉不抽靑。見無回蘇之望云。陵上莎草。旣如是枯損。政府以下。依例進去奉審後稟處。何如。傳曰。陵官報辭。但曰不着土不抽靑云云。無枯損二字。陵上莎草修改。事面至重。所宜詳悉枚報。報辭如是其曚然。且枯損與頹圮有異。則前月節享修改時。何不竝擧報曹乎。左承旨馳詣本陵。詳細奉審以來。政府以下進去。更待下敎。
정조 6년
傳于金宇鎭曰。發遣吏曹郞廳。淸齋摘奸以來。
정조 6년
奇彦鼎。以弘文館言啓曰。本館上番。連日闕直。事甚未安。今日政。新除授玉堂。待下批仍卽牌招。以爲推移入直之地。何如。傳曰。允。
정조 6년
趙時偉。以弘文館言啓曰。本館上番。連日闕直。事甚未安。今日新除授玉堂。待下批仍卽牌招。以爲推移入直之地。何如。傳曰。允。
정조 6년
以副校理李昌漢牌不進罷職傳旨。傳于趙時偉曰。只推。
정조 6년
兵曹口傳政事。副司果趙城鎭金載瓚單付。
정조 6년
兵曹口傳政事。以徐有大爲禁軍別將。
정조 6년
金宇鎭。以義禁府言啓曰。洪忠監司李崇祜査啓據刑曹粘目內。懷德前縣監沈定鎭。移本府處之事。允下矣。沈定鎭今方待命。卽爲拿囚之意。敢啓。傳曰。捧供以聞。
정조 6년
金宇鎭。以義禁府言啓曰。時囚罪人尹㬦原情公事判府內。從重勘律。以公罪決放後。草記事。命下矣。尹㬦段。傳旨內職非二品。則違牌而不爲納牌。有關紀綱。況堂上堂下侍從牌不進。例捧罷職傳旨。傳旨雖未啓下。方在坐罷未勘之中。而晏然考試。尤極儱侗。拿問嚴處傳敎內。今已夜深。而尹㬦之忽到闕外。以罷場入來之意。請自政院微稟。此何擧措乎。纔令踏下於罷職傳旨。旋有拿問處之之敎。而傳旨。則仍令待畢試捧入。蓋念多士罷場空還之弊也。奈之何不考券。不就理。來待闕外。煩聒不已乎。事之駭然。莫甚於此。東學敎授尹㬦拿問時。以此意添問目取招。罪取考律文。則大明律不應爲條有曰。凡不應得爲而爲之。事理重者。杖八十。制書有違條有曰。凡奉制書。有所施行而違者。杖一百。名例。有曰。二罪俱發。以重者論云矣。尹㬦從重論。杖一百。以公罪。收贖放送。何如。傳曰。允。
정조 6년
奇彦鼎。以義禁府言啓曰。淮陽府使朴師崙爲先罷黜。令該府星火拿來。其罪狀一一嚴問口招以聞事。傳旨。啓下矣。朴師崙。時在任所云。卽爲發遣府書吏。星火拿來。何如。傳曰。允。
정조 6년
禁府照目。西原前營將閔致協。鎭川前縣監朴仁榮等矣。賊徒之結幕山谷。行止之殊常。蹤跡之駭怪。有非小小穿窬之比。至有京廳發捕之擧。而討捕使之矇未議詗。地方官之慢不報營。俱極可駭。竝只以此照律罪。閔致協朴仁榮等。各杖八十收贖。奪告身三等。私罪。奉敎依允。閔致協乙良。功減一等。朴仁榮乙良。功議各減一等爲良如敎。又照目。禁軍別將李漢昌。番將具世元等矣。李漢昌段。身爲別將。管下禁旅。常時不能嚴束。莫重宿衛之地。有此無前之擧。揆以師律。極爲痛駭是白遣。具世元段。旣聞其喧聒作挐之事。私施罰直。不卽枚報於別將之狀。亦極駭然。以此照律罪。李漢昌具世元等。各杖八十收贖。奪告身三等。私罪。奉敎依允。李漢昌乙良。功減一等。具世元乙良。功議各減一等爲良如敎。又照目。禁軍假將出身趙藺璧矣。渠以入番假將。旣見其起鬧喧聒之擧。而不徒不能禁斷。亦不卽據實枚報。事之痛駭。莫此爲甚。以此照律罪。杖八十收贖是白乎味。奉敎依允。
정조 6년
壬寅四月初二日卯時。上御誠正閣。軍士房承旨檢校直提學入侍時。檢校直提學鄭民始。左副承旨趙時偉。記事官李祖承。兼春秋金鳳顯。別兼春秋李集斗。以次進伏訖。上曰。湖南稅船裝發狀啓。今已晩時。尙不上來。果何故耶。時偉曰。群山船。今已上來矣。上曰。非謂群山船也。定差員作隊船。則尙無消息矣。民始曰。非但湖南爲然。雖以湖西事言之。稅納之遲滯。莫如今年。誠極駭然。三月內雖捧三四萬石。畢納必拖至秋冬間。而去月所捧。不過一二萬包。未知畢竟收殺。當在何間也。上曰。大同上納時。有差員耶。民始曰。木錢。則必定差員上納。而至於穀包。則無差員之例矣。上曰。然則古今島僉使之以大同差員上來云者。是爲木錢耶。時偉曰。然矣。上曰。審覈使査啓。似可封發。而何爲遲滯也。時偉曰。數日內。似當入來矣。上曰。嶺南設賑後。民無捐瘠流離之患耶。時偉曰。姑無捐瘠之慮云矣。上曰。再昨傳香事。極爲疎忽。故已爲處分。果緣何而致有此無前之擧耶。時偉曰。皆是獻官不能詳審之致也。上曰。弓角契貢人事。何以爲之。則可無稱冤之弊。民始曰。生銅出來。然後可以推移以用。而庚子辛丑兩年條。尙在倭國。故實難變通矣。上曰。倭人之遷就不送。如此年久。甚可駭痛。民始曰。別兼春秋金載瓚。方在沁都。姑未離發云。外閣擧行。似爲便。宜矣。上曰。然則鼎足山城所奉御製。皆爲移奉於外奎章閣事。知委於別兼處。好矣。命退。諸臣以次退出。
정조 6년
壬寅四月初二日巳時。上御誠正閣。承旨入侍時。右承旨趙時偉。假注書趙衍德。記注官金健修金鳳顯。以次進伏訖。上曰。今見御史狀啓。淮陽府使今已封庫。則監司當爲狀罷。而尙無報來。是何故也。時偉曰。本府與監營。道路迂遠。勢難趁今狀報矣。上曰。本邑之年事民情旣如是。則初不設賑救荒。非但本倅之罪也。亦係監司之不善擧行。當有勘罪之擧矣。時偉曰。觀其御史狀報。此邑當入尤甚。而本倅監司之不卽狀請開賑。使民離散者。誠涉怪訝矣。上曰。兵判曾經淮陽府使。本邑民情。可以詳知矣。時偉曰。淮民之爲性。或値歉歲。則輒致流散者。自來已然云矣。上曰。御史狀啓。請令廟堂劃給賑穀云。是月雖當節晩。可以開賑乎。時偉曰。本邑則麥秋尙遠。艱食轉甚。趁今賙賉。亦不可無助矣。上曰。金城流民。其數亦至夥然。何不竝擧請罪乎。時偉曰。金城比淮陽差少。故姑未請罪矣。命書傳敎曰。御史旣已封庫。則道伯例卽枚擧公兄文狀。狀請罷黜。迄無一言皁白。似是程途迂廻之致。此時本邑曠官可悶。該府使朴師崙。方欲嚴勘。其代。今日政。各別擇差。待下批。仍令當日下直。又命書傳敎曰。大臣備局有司來待。命退。承史以次退出。
정조 6년
行都承旨嚴璹藥院直。左承旨趙時偉坐直。右承旨金宇鎭坐。左副承旨鄭志儉坐。右副承旨奇彦鼎坐直。同副承旨林錫喆奉命在外。注書趙興鎭仕李祖承仕直。事變假注書李敬裕藥院直。
정조 6년
傳于鄭志儉曰。禮房承旨。馳詣宗廟。奉審摘奸以來。
정조 6년
傳于趙時偉曰。奉審承旨竝入侍。
정조 6년
傳于金宇鎭曰。兩大臣不必齊進。只領府事進去。以除廚傳之弊。
정조 6년
備忘記。今番海西審覈之行。出於不獲已。不但本事關係至重。兼爲渠輩。辨別玉石也。然於按査之際。務從簡易。毋致蔓延。所謂申光夏一人外。如無別般端緖。切勿隨聞發捕。以副朝家靜鎭之意事。卽爲下諭于審覈使處。
정조 6년
趙時偉。以御營廳言啓曰。本廳前軍色從事官尹長烈。旣已敍用。仍爲差下。使之察任。何如。傳曰。允。
정조 6년
趙時偉。以御營廳言啓曰。依下敎。駕前別抄崔喜得金光泓等處。木布各一疋式。施賞之意。敢啓。傳曰。知道。
정조 6년
壬寅四月初三日午時。上御誠正閣。奉審諸臣入侍時。領府事金尙喆。右議政李福源。左參贊尹東暹。右參贊鄭尙淳。禮曹判書金魯鎭。左承旨趙時偉。記事官李祖承。兼春秋金健修金鳳顯。以次進伏訖。上曰。昨年以陵上封築事。有所下敎於領府事。故使卿入侍矣。大抵元陵莎草之年年有頉。必由於封築之不完固致也。往秋有改莎之擧。今未一周。又復有頉。數數修改。極涉屑越。未知何以則爲好耶。尙喆曰。臣於昨年奉審後。有仰達之辭矣。丙申引山。在七月二十七日。而八月初二日。始乃畢役。故時當潦水盛暑。莎草之着根未實。封築亦甚高峻。每年有頉。寔由於此。不可不留待後日。以爲改封築之擧。此有甲子年明陵已行之例矣。自庚子至甲子。爲二十餘年之間。陵上有頉。無歲無之。以其封築甚高。莎草易於枯損。故不得不改封築矣。上曰。其時看役。是許圭乎。尙喆曰。然矣。上曰。今欲仍行改築改莎之擧。則似有非時之慮。雖不得不遲待後日。以爲改封築之計。至於今番有頉處。則卽當修改。卿與右相。進去。可也。福源曰。夏間改莎。每多枯損之弊。是庸悶慮矣。上曰。進去諸堂。亦皆詳細奉審後。如有意見。回奏。可矣。上曰。明陵甲子改封築時日字。在何月耶。尙喆曰。八月矣。上曰。今日可以回還耶。尙喆曰。門限前。似可入來矣。命奉審諸臣先退。上曰。甲子八月日記及禮曹謄錄入之。仍命退。諸臣以次退出。
정조 6년
壬寅四月初三日酉時。上御誠正閣。奉審諸臣入侍時。領府事金尙喆。左參贊尹東暹。右參贊鄭尙淳。禮曹判書金魯鎭。左承旨趙侍偉。記事官李祖承。兼春秋金鳳顯。別兼春秋李集斗。以次進伏訖。上曰。奉審處。果何如耶。尙喆曰。莎草枯損處。雖有間間立苗者。而皆不附土。此是昨年修改時。不以新土培之。故今乃有頉。且枯損處外。或多葉靑者。而手到輒頹。其根之不善着土。從此可知。今番修改時。以爲一新修改之地。似好矣。上曰。卿言。是矣。此時不至甚熱。似不害於莎草矣。尙喆曰。改莎之時。莫如寒食前後。而此時。則猶勝於六七月矣。上曰。當以何日推擇乎。尙喆曰。問于禮曹。則今初十日爲吉云矣。上曰。日字無已太遠。魯鎭曰。自多擧行之事。以初十日爲定。似好矣。上曰。然則以初十日定行。修改時。卿須進去。好矣。尙喆曰。臣安敢不進去也。雖或有他大臣進去之命。臣將請往爲計矣。上曰。卿之勤力康健。驅馳之餘。少無勞憊之意。甚可喜也。禮判則猶有汗痕。而左參贊亦無困意。年老之人。誠異常矣。上曰。甲子年。參贊爲明陵參奉。其時事。可以詳知乎。東暹曰。封築自來堅固。莎草難於着根。或間年或連年有頉。故甲子乃有改封築之擧。而有頉在六月。以其非時。修改之役。退行於八月矣。上曰。諸堂。皆於初九日出去耶。魯鎭曰。然矣。上曰。今番修改之役。必須惕念爲之。俾無如前。可也。命退。諸臣以次退出。
정조 6년
行都承旨嚴璹藥院進。左承旨趙時偉坐。右承旨金宇鎭坐直。左副承旨鄭志檢坐。右副承旨奇彦鼎坐直。同副承旨柳誼未肅拜。注書趙興鎭病李祖承仕。假注書趙衍德仕直。事變假注書李敬裕藥院直。
정조 6년
奇彦鼎啓曰。凡於咨文中。如有御諱。則自灣府裹以紅袱。入盛櫃子事。曾有筵稟定式。而今番咨文中。三度有御諱。而不爲依定式擧行。事甚不察。該府尹申大升。從重推考。何如。傳曰。允。。
정조 6년
奇彦鼎啓曰。憲府連日監察茶時。事甚未安。除在外外。未肅拜呈告人員。竝卽牌招。何如。傳曰。允。
정조 6년
備忘記。事非大事。坐罷亦已有日。前兵曹判書鄭好仁敍用。
정조 6년
備忘記。前判書鄭好仁。備堂還差。
정조 6년
以戶曹點檢單子。傳于趙時偉曰。判堂侍在闕中直所。此後點檢。判堂依例進去。
정조 6년
知義禁前望單子入之。鄭好仁落點。
정조 6년
趙時偉啓曰。注書趙興鎭病。代假注書趙衍德。仍察廳任。何如。傳曰。允。
정조 6년
傳于奇彦鼎曰。漢城判尹濬川都廳來待。
정조 6년
傳于奇彦鼎曰。騎馬三匹立之。
정조 6년
傳于金宇鎭曰。右承旨判尹入侍。
정조 6년
金宇鎭啓曰。明日次對。兩司長官。當爲進參。大司憲吳載純。待開門牌招。何如。傳曰。允。
정조 6년
以淮陽前府使朴師崙囚單子。傳于金宇鎭曰。諸堂卽爲赴衙。各別嚴問。捧口招以聞。若或抵賴。係是民事。何拘非時。當刑推得情。斷不饒貸。亦令以此添問目取招。
정조 6년
備忘記。正値兩麥登場之會。而凄風連吹。出日如烘。發穗者漸至枯損。未發穗處。必有乾縮。從以耕播之役。將又愆期。言念民事。俱極切悶。禱雨之擧。不容少緩。而姑未知畿邑農形之如何。方此咨且矣。近郊則纔已發遣摘奸。而畿內列邑。則日前得雨及目下望雨形止。使卽各各詳細報來。畿伯明日登對以奏。至於修溝渠淨阡陌掩骼骨等事。皆屬應行之節。內以京兆。外以畿邑。竝令依此。着念擧行事。令廟堂嚴飭行會。湖農之暵乾。無異畿農云。以此意。一體分付。
정조 6년
傳于奇彦鼎曰。在外承旨許遞。前望單子入之。
정조 6년
承旨前望單子入之。柳誼落點。
정조 6년
傳于奇彦鼎曰。新除授承旨。牌招察任。
정조 6년
奇彦鼎。以義禁府言啓曰。金城前縣令李義存。金化前縣監宋達淵等拿處事。傳旨。啓下矣。宋達淵今方待命。卽爲拿囚。李義存時在任所云。依例發遣府羅將。拿來。何如。傳曰。允。
정조 6년
壬寅四月初四日辰時。上御誠正閣。晝講。詣臺臺臣。同爲入侍時。知事李性源。特進官李在協。參贊官奇彦鼎。侍讀官朴天行。檢討官尹行元。記事官李祖承。兼春秋金健修金鳳顯。宗臣花陽君榷。武臣金漢升。掌令權坪。以次進伏訖。上讀前受音訖。天行讀奏。自孟子致爲臣而歸。止是爲欲富乎訖。上讀新受音訖。天行奏曰。此章非但見聖人出處之義。辭受之節而已。亦可見齊王之於尊賢樂道。專無誠實底意也。旣曰可以繼此而得見云。而孟子答之以不敢請。固所願。則孟子之不欲留。非其本意。可以知之。而無一言更請。則此其意本無繼此欲見之眞心也。且眞欲得見。而孟子之答如是。則何不直請於孟子。而乃因時子而傳其意乎。此亦非誠實底道也。至於欲使國人有所矜式云者。齊王非不知孟子可以爲國人矜式。而終不能使孟子行其道。則莫非無尊賢之誠。而只欲以利誘之。故孟子之答陳子。不言出處之義。而只擧欲富等說話而斥之。其意亦可見矣。由是觀之。人君不但不可不誠於尊賢。凡百事爲。捨却一箇誠字。則都不可做得矣。此等處。深加體念。區區之望也。上曰。所陳。好矣。下番亦陳文意。可也。行元曰。齊王專無誠實底意。只以虛僞爲辭。其所挽留孟子如此。是欲其入而閉其門也。縶之維之。以永今夕。雖不足責之於齊王。亦何可以祿與利引誘於大賢哉。此無他。齊王不循天理之公。徒知人欲之私。故以自家心內事。妄度大賢之去就。千載之下。寧不慨然乎。若使齊王有尊賢樂道之誠。則孟子豈致爲臣而歸哉。齊王不以誠禮待之。只以祿利誘之。故畢竟有三宿出晝之擧。由是觀之。人君御下之道。亶在於盡其誠禮。而不在乎祿與利矣。伏願此等處。深留聖意焉。上曰。好矣。經筵特進官。亦陳文義。可也。性源曰。孟子當致爲臣而歸。惟三宿而後出晝。此蓋聖人眷眷行道之意也。然而齊王終無庶幾之望。千載之下。豈不慨然處乎。在協曰。臣則別無可達之辭矣。上曰。養弟子以萬鍾。何不直言孟子。而以弟子爲言耶。天行曰。於此益可見齊王不誠實處矣。上曰。豈可以此而謂不誠實耶。似是不敢直言孟子。故以弟子爲言也。性源曰。聖敎至當矣。豈可以此句。爲益不誠實也。上曰。參贊官亦陳文義也。彦鼎曰。玉堂經筵。皆已陳達。臣則別無可達矣。上曰。使臣入侍。出榻敎使守廳承旨。與之同爲入侍。賤臣承命出。與左承旨趙時偉。正使昌城尉黃仁點。副使洪秀輔偕入進伏。上曰。萬里行役。無事回還。幸矣。仁點等曰。莫非聖恩攸曁。不但臣等之無事還來。一行人馬。俱無他故。近來稀有之事矣。上曰。兩使應製文字。果能善作。可謂不貽羞於彼人。予甚嘉乃。仁點曰。臣則素不閑於詩律文字。故多賴副使之力矣。上曰。副使文才。予所稔知。而彼地上元應製。實爲善作矣。洪仁浩亦於望日親試時。用火樹等句語爲壯元。而卿亦用火樹等字。此亦有文脈之通流者歟。萬里相符。誠異事矣。上曰。入侍凡幾次耶。秀輔曰。十餘次矣。上曰。燕路有何所聞耶。仁點曰。別單外。別無可達之事。而盜賊甚盛。無處無之云矣。上曰。凡於入侍時。書狀何不同入耶。秀輔曰。臣等以使。故連爲入侍。而書狀。則以官字之銜。故不爲同入矣。上曰。留柵爲幾日耶。仁點曰。彼地。則自正月望後至二月。無日不雨卽雪。至於臣之到柵時。道路泥濘。車卜不能運來。故由此留柵。爲二十餘日矣。上曰。近來春旱頗甚。沿路年事之所見。果何如。秀輔曰。田畓姑無大段受旱處。而農民方切望雨矣。上曰。使行事。果無變通事耶。秀輔曰。臘月二十四日。是設宴之日也。旣有我使。趁此日入來之命。則冬至使發行日字。不可不進定矣。上曰。此則以正使之言出擧條。可也。仁點曰。臣等以節使之比前早送。已有陳達於先來狀聞中。而臣等旣親聽於禮部尙書德保。使之歸奏。則可知其出於皇旨。自今年爲始。到燕日字。必趁臘月卄三設宴事。預爲定式。似好矣。上曰。依爲之。出擧條命退。上曰。臺臣進前。坪進前曰。新除授掌令李鼎揆。時在慶尙道慶州地。持平李若采。時在大丘地。持平金履厚。時在平安道大同察訪任所。請竝斯速乘馹上來事。下諭。上曰。依啓。命退。諸臣以次退出。
정조 6년
壬寅四月初四日申時。上御誠正閣。右承旨與判尹入侍時。漢城判尹鄭昌聖。右承旨金宇鎭。假注書趙衍德。記注官金鳳顯。別兼春秋李集斗。以次進伏訖。上曰。兵曹參議入侍事。分付。賤臣承命出。與柳誼偕入進伏。上曰。雨意慳閟。終不霈然。誠可悶矣。昌聖曰。言念民事。果爲渴悶矣。上曰。在前有三月祈雨之例。姑觀數日。欲行此擧矣。判尹例兼濬川堂上。卿其着意看檢。勿貽民弊。善爲疏濬也。昌聖曰。臣謹當董飭矣。上曰。闕內川溝。兵曹參議自明日濬役。可也。昌聖曰。禁川則有難掘土矣。上曰。雖不得如例濬渠。盡掃汚穢之物。好矣。命誼先退。以洪忠監司李崇祜査啓。命書傳敎曰。京廳査事。光烈最兇。挾膂力而假術數。做出妖誕之說。潛釀凶悖之謀。煽動人心。意欲何爲。不但在法必誅。亦係爲民除害。朝家以是許令究詰端緖。期底掃破窟藏。而及其援引李嚞煥。則光烈之設心。尤爲潛慝。嚞煥之博聞多識。世無有不知者。況以光烈之居在隣邑。豈不知嚞煥之爲聞人。其招中云云之說。分明是自做。而要免煽惑之罪。妄引膾炙之人。又況嚞煥之死。聞已有年。對質無路。則謂以可欺之方也。此箇事情。明若觀火。奚待驗問而知之。然此供一出。黑白未判。若無一暴之擧。將作九地之冤。嚞煥雖死。有其子若弟焉。縱有以子弟作證之嫌。實係爲父兄伸誣之道。且念渠輩。以士族。必欲急於湔雪。故令招致平問者。意蓋有在。觀渠對供。儘有條理。果不出於所料。若其祭文一款。尤是明白之證。事旣淸脫。豈可保授。卿其將此有旨。曉諭李森煥及載威處。竝卽解送。因此而有一諭於湖土士夫者。噫。近來人心不淑。世變層生。而湖右一路。受害偏甚。屢遭審覈之行。多被竄流之典。不徒是也。逮捕之時。閭里難免於繹騷。推辨之際。縲絏或及於平人。每一念之。殊切悶惻。然有罪無罪。玉石自分。爲士夫者。苟勉操身之方。可免橫罹之患。烏可以過自浮動。不奠舊業也哉。繼今以往。體朝家鎭安之意。勿懷疑慮。各保厥居。回諭時急。臨紙草草。卿以此意。敷告道內人士事。回諭于洪忠監司李崇祜處。上曰。一馬牌持來。善騎別哨一名待令事。分付。賤臣承命出。持入馬牌。上曰。李嚞煥事。果是明白無驗。而今於捕廳文案。如是載錄。則伊後嚞煥之子若弟雖登科宦。或慮其人言之必至。俄下傳敎云云。良以是也。昌聖曰。聖敎果然。實感惠澤無處不及矣。上曰。明日次對。京畿監司。持各邑農形狀報入侍事。分付。命退。諸臣以次退出。
정조 6년
行都承旨嚴璹藥院直。左承旨趙時偉坐直。右承旨金宇鎭坐。左副承旨鄭志儉坐直。右副承旨奇彦鼎坐。同副承旨柳誼坐。注書趙興鎭病李祖承仕。假注書趙衍德仕直。事變假注書李顯道藥院直。
정조 6년
柳誼啓曰。京畿監司李亨逵。依下敎來待矣。傳曰。入侍。
정조 6년
傳于鄭志儉曰。閣務相妨。檢校直提學鄭民始所帶弘文提學知義禁竝許遞。知義禁前望單子入之。
정조 6년
金吾堂上前望入之。判義禁李命植。知義禁金魯鎭落點。
정조 6년
吏曹口傳政事。以李漢五爲長湍府使。
정조 6년
傳于柳誼曰。下直守令留待。
정조 6년
傳于趙時偉曰。下直守令入侍。
정조 6년
備忘記。觀此審覈使査啓。所謂申亨夏。平問之下。旣皆直招。以右袒宋德相。甘心一死。箇箇納招。又以爲爲德相伸辨云爾。則今無更覈之端。而其他凶言。亦極驚心。所當依狀請。究問其指使之誰某。而不但時値藏刑。窩主無𧏮。枝裔何論。及今決折。不害爲平反之政。來頭設有暗謀之滋長。隨現査治。不過談笑間事也。海州牧囚推罪人申亨夏。姑爲遠地定配。今番査事。亨夏一人外。勿令發捕。意在靜鎭。到今亨夏決處之後。審覈使別無擧行之事。纔令還朝矣。發告人何必保授。亦爲放送事下諭于本道監司處。
정조 6년
傳于奇彦鼎曰。海西按覈事。今已出場。更無究覈之端。審覈使卽爲還朝事。傳撥。分付。以除民邑供億之弊。
정조 6년
趙時偉啓曰。事變假注書李敬裕。身病猝重。勢難察任。今姑改差。何如。傳曰。允。
정조 6년
李敬裕改差。代以李顯道爲事變假注書。
정조 6년
以平安監司徐浩修狀啓。宣川府使鄭觀采。與兵使相避。照例稟處事。傳于鄭志儉曰。令該曹口傳擇差。
정조 6년
吏曹口傳政事。以申大儁爲宣川府使。
정조 6년
以副校理李昌漢牌不進罷職傳旨。傳于鄭志儉曰。只推。
정조 6년
鄭志儉。以弘文館言啓曰。副校理李昌漢。旣有只推之命。卽爲牌招察任。何如。傳曰。允。
정조 6년
柳誼。以弘文館言啓曰。新除授副修撰李頤祥。時在京畿廣州地。經筵入番事緊。請斯速乘馹上來事。下諭。傳曰。依啓。
정조 6년
柳誼。以弘文館言啓曰。副校理李昌漢。旣有只推之命。更爲牌招察任。何如。傳曰。允。
정조 6년
以武藝別監金光福汰去手本判付內。此漢之罪。可勝言哉。十朔拘囚之中。特從寬典。釋其鎖縛。而仍渠役伍。恩威可謂兩施。雖以如渠迷頑之品。尙知含畏之心是去乙。不惟不悛舊習。乃反益張悍氣。酗鬨於街路。作挐於衙門。夜禁則拒逆。戒令則冒犯。眞所謂亂法之民也。此而歇治。來頭之弊。容有其旣乎是旀。渠輩長立閤門。晝夜把防。勞則不些。役亦至苦。如無別般干科之事是隱。則何必如是處分乎。此乃懲此戢他之意也。生道殺人之方也是如乎。此人乙良。爲先出付刑曹。着拁嚴囚。待用刑當重治。明日開坐時上曹。嚴明分付後仍囚。除名之代。各別擇擬入啓事。分付刑曹及該營門。
정조 6년
趙時偉。以兵曹言啓曰。卽接濟州牧使李文爀牒報。則本州居新除授武臣兼宣傳官文祥富。以其老父。今年八十八歲。宿病沈痼。轉側須人。暫難離捨呈狀。而顧其情勢。實無起送之路云矣。其情理旣如此。則不可强令上來。改差。何如。傳曰。旣命收用。旋許改差。豈非無實之甚乎。聞同鄕人洪受寬來京云。依朝筵下敎。此窠口傳擬入。文祥富從後收用之意。令政院捧承傳。可也。
정조 6년
兵曹口傳政事。以洪受寬爲武兼。
정조 6년
趙時偉。以戶曹言啓曰。仍義禁府啓目。今番武科殿試時。出身朴鳳起。以代射罪。令兵曹邊遠充軍事。允下矣。罪人朴鳳起。咸鏡道端川府充軍定驛子押付之意。敢啓。傳曰。科場用情。本律限己身充軍。而此漢則代射冒入。前後不知爲幾遭。律以邦憲。渠之罪。可謂殺無赦。然以不用刑之故。但令依本律充軍。而此不足以贖渠罪戢他人。絶島勿限年充軍。待用刑。令該道道臣捉囚營獄。親執嚴刑。準三次後。還發配所之意。行會。
정조 6년
鄭志儉。以左右捕盜廳言啓曰。依下敎。本廳囚推罪人白天湜金勛文仁邦等。勿限年絶島散配。鄭純誠定配次。竝其文案。移送刑曹。金寬郁柳貴贊等。下送各其時居官。待用刑嚴刑一次之意。發關地方官朴春燮尹世和等。分付放送之意。敢啓。傳曰。知道
정조 6년
鄭志儉。以左右捕盜廳言啓曰。罪人白天湜金勛文仁邦等。勿限年絶島散配。鄭純誠定配事。命下矣。罪人白天湜。以行止陰祕。心術凶譎。締結無賴。自作魁首。造成土窟。深居窮峽。稱以六任占術。誇其絶倫勇力。譸張妖言。誑惑人心罪。全羅道靈巖郡楸子島。金勛文仁邦等。本以妖誕之人。敢售誑惑之計。與白天湜。同惡相濟。深居絶峽。或事地理卜筮之術。或稱膂力兼人之能。互爲傳播。煽惑愚氓罪。金勛慶尙道巨濟府。文仁邦全羅道珍島郡金甲島。鄭純誠。捕廳罪人金光烈。譸出妖誕之言。煽動遠近。造成鎗推之屬。誇矜勇力。冒稱官爵。誑惑民心之罪。萬萬叵測。而留置渠家。已至多月。耳聞目擊。恬若尋常。容接情狀。綻露無餘罪。慶尙道軍威縣。竝具罪目。各定配所。卽爲押送之意。敢啓。傳曰。知道。白天湜金勛文仁郁等。姑勿發配。明日開坐時。一倂上曹後。渠輩處曉諭。以渠輩之所犯萬戮猶輕。一律何逭。而特因時當藏刑。姑從寬典之寬典。爲先減死定配。到配之後。若或不悛伎倆。則當令地方官。這這廉問隨現。卽其地正法。今玆之敎。蓋欲求生於必死之意也。渠輩又如痛革舊習。永作平民。則亦當隨聞宥釋。俾得歸尋故土。以此意。嚴明分付發配。
정조 6년
以刑曹。廣州府尹洪檢。水原府使閔鍾顯等。緘辭推考照律啓目。傳于鄭志儉曰。竝旣跟捕。廣州水原兩邑討捕使推緘還給。照律分揀。
정조 6년
鄭志儉。以義禁府言啓曰。時囚罪人金潭。杖八十收贖。奪告身三等事。照律公事判付內。本律以公罪勘處。帶本職付過放送事。命下矣。金潭枚八十。依判府以公罪收贖。帶本職付過放送之意。敢啓。傳曰。知道。功議區別減等。
정조 6년
禁府照目。香室入直官員前學諭金潭矣。封香事體。何等至重。而不能詳審。一封闕漏之境。事之驚駭。莫此爲甚。以此照律罪。杖八十收贖。奪告身三等。私罪。奉敎。遐方之人。豈識事例。況旀守僕。罪至杖百。則其矣身耳。亦勘以三等奪告身。得無不稱停之歎乎。此囚兼管香室之任。旣命汰去。本律良中。以公罪勘處。帶本職付過放送爲良如敎。
정조 6년
禁府啓目。懷德前縣監沈定鎭。原情云云。問目內辭緣。泛稱遲晩。刑推得情。何如。啓。除刑推議處爲良如敎。
정조 6년
鄭志儉。以義禁府言啓曰。金潭。杖八十。以公罪收贖。帶本職付過放送事。草記批旨內。功議區別減等事。命下矣。金潭十三代祖承霔。佐命功臣云。切減一等。杖七十收贖之意。敢啓。傳曰。知道。
정조 6년
奇彦鼎。以義禁府言啓曰。淮陽前府使朴師崙。拿囚之意。敢啓。傳曰。知道。
정조 6년
義禁府啓目。淮陽前府使朴師崙。原情云云。傳旨問目內辭意。反覆嚴詰。則其所納供。徒事漫漶。終不直陳。究厥情狀。萬萬痛駭。刑推得情。何如。啓。其矣發明之說。全沒倫脊。究厥情狀。萬萬痛駭兺除良。曰有曰。無之間。從實直告。以聽朝家處分之不暇是去乙。焉敢刮摘繡啓。有若瞹眛者然乎。御史還朝不遠。自有査問之方。渠若不及今輸款。來頭事。過足爲罪上添罪之歸。明日次對後。卿等更爲開坐嚴問取招。期於得情爲良如敎。
정조 6년
又啓目。金化前縣監宋達淵。原情云云。傳旨問目內辭緣。泛稱遲晩。刑推得情。何如。啓。除刑推議處爲良如敎。
정조 6년
義禁府啓目。淮陽前府使朴師崙。更招云云。問目內辭意。更加嚴詰。則其所納供。猶復漫漶。泛稱遲晩。究厥情狀。極爲痛駭。刑推得情。何如。啓。此等供辭。前所未聞。特敎口招。事體何等至嚴。則昨日之張皇分疏。今日之依例納供。俱係國綱。此供辭勿施。更良嚴問取招爲乎矣。流民之若是夥多。賑政之終不經紀等事。一一盤覈。待直招捧供以聞爲旀。口招之無得以文字呼書。自是不易之法。而近來本府堂郞。推循顔私。廢壞舊規。此後復有襲謬之弊。當該堂上及都事。爲先嚴勘。罪人本律外。亦當加一等勘斷。以此各別嚴飭爲良如敎。
정조 6년
校理朴天行等聯名箚曰。伏以。臣等卽伏見備忘下者。有海西罪人亨夏。姑爲定配之命。臣等聚首愕然。寧欲無言。審覈使狀本。臣等旣不得見之。則亨夏之許多罪惡。雖未能詳知。以傳敎中所頒下者觀之。渠旣以右袒德相。甘心一死。箇箇納招。而其他凶言。亦極驚心。則其情節之萬萬叵測。萬萬窮凶。不言可知。噫。昨年湖獄。實千古所無之變。而曾未幾何。又有此亨夏之獄。此莫非窩窟尙在。隄防日壞。亂逆之徒。無所懲畏。謂國家可抗。謂凶賊可伸。恣意跳踉。一至於此。天下寧有是耶。其所懲討。比湖獄不啻倍蓰。而今此處分。乃反付之平反。止於定配。噫嘻。此何事耶。且伏見聖敎中。以窩窟無𧏮。枝裔何論爲敎。噫。德相之尙逭王章。已是失刑之大者。湖獄之付之惟輕。又失太寬。而今此海賊之輕先酌處。又出於萬萬意慮之外。臣等非不知我聖上好生之德。而向使德相。早伏邦刑。則湖獄何由而生。海賊又何爲而出乎。若此不已。則不知幾箇湖獄。幾箇海賊。又將接跡而起。思之及此。寧不凜然而心寒哉。臣等謂亟允三司之請。以正德相之罪。亨夏酌處傳敎。卽爲還收。仍命王府。具格拿致。嚴覈指使。夬正典刑。斷不已也。取進止。答曰。省箚具悉。朝因臺言。已言於筵席。爾等之言。與臺言亦無異同。予豈有他言。
정조 6년
壬寅四月初五日巳時。上御誠正閣。左副承旨檢校一直提學入侍時。檢校一直提學鄭民始。左副承旨鄭志儉。假注書趙衍德。記注官金鳳顯。別兼春秋李集斗。以次進伏訖。上曰。俄以申亨夏事。下備忘矣。卿其見之乎。民始曰。姑未奉覽矣。上曰。注書出去持來。賤臣承命出持入。命民始進覽訖。上曰。此獄比諸湖儒。尤極無嚴。而今此的處。便是輕典。而亦出於生道殺人之意也。民始曰。祭文中百歲之下。必有公議云者。尤極凶獰。而今以遠地散配者。可謂失刑之大矣。上曰。朴師崙取招時。以何辭爲言耶。民始曰。今則年老神昏。供辭未免荒雜。只稱冤專歸於御史矣。上曰。畿邑報狀中。果川報辭。能善爲矣。民始曰。臣聞治績。爲道內第一矣。上曰。檢校直閣。何當入來乎。志儉曰。明日當入來云矣。命書傳敎曰。知義禁鄭民始許遞。命退。諸臣以次退出。
정조 6년
壬寅四月初五日未時。上御誠正閣。左承旨與下直守令入侍時。左承旨趙時偉。假注書趙衍德。記注官金鳳顯。別兼春秋李集斗。會寧府使柳鎭恒等。以次進伏訖。上曰。守令以次進前。會寧府使柳鎭恒進伏。上曰。發程前。爾子孝源上來乎。鎭恒曰。明日入來矣。上曰。本府自是邊上重地。下往善爲也。宣諭聽于政院。可也。命退。鍾城府使崔進伏。上曰。向日致拿之命。未諳道路之稍遠。有此下敎矣。曰。惶悚之餘。更無仰達矣。上曰。有何事故而見拔於承旨望乎。曰。別無他故矣。上曰。旣無瑕疵。而公然拔望。極涉怪訝。其委折。問于該曹以聞。可也。上曰。曾於南邑聞有治績云。今番亦爲善治也。命退。順天府吏李惠祚進伏。上曰。承旨戶議。連續除拜。又得順天。誠善爲矣。惠祚曰。連蒙聖恩。不勝惶感矣。上曰。率眷下往乎。惠祚曰。秋分前。故未能率去矣。上曰。下往善爲也。命退。長湍府使李漢五進伏。上曰。陳履歷。漢五曰。以宣傳官。歷禮賓主簿監察都摠都事。經歷訓鍊副正矣。上曰。曾經幾邑乎。漢五曰。歷昌原慶州營將穩城矣。上曰。俱得準瓜乎。漢五曰。昌原準朔。穩城居中矣。上曰。貶目。何如。漢五曰。政無可疵。病固難强爲題矣。上曰。今番何以爲治乎。漢五曰。當悉心愛民矣。命退。命書傳敎曰。向以宗班之貧寒。有接濟物力拮据之命。而訖此因循。得無食言之歎乎。惟是蔘價木。出給該寺一事。最爲無妨。而伊時因判堂之未登筵。不得出場。以此意令新判堂。往復前判堂及該寺有司堂上。指一草記事。分付戶曹。命退。諸臣以次退出。
정조 6년
行都承旨嚴璹藥院直。左承旨趙時偉坐。右承旨金宇鎭坐。左副承旨鄭志儉坐。右副承旨奇彦鼎坐。同副承旨柳誼坐直。注書趙興鎭藥院直李祖承仕直。事變假注書李顯道仕。
정조 6년
鄭志儉啓曰。明日常參經筵。取稟。傳曰。停。
정조 6년
以副校理李昌漢牌不進罷職傳旨。傳于柳誼曰。只推。